Våpnene som det er tatt beslag i og som det ble avfyrt skudd med, er pistoler.

– Vi har fått bistand fra Kripos til å undersøke åstedene hvor det er avfyrt skudd. Sånn vi ser det, er det avfyrt skudd tre steder. Vi vet ikke hvor mange skudd som er avfyrt, men det er opplyst fra krimteknikerne at det er funnet 19 tomhylser, sier etterforskningsleder Knut Wold i Spesialenheten, til NRK.

Spesialenheten vil i etterforskningen videre ha fokus på de maktmidlene som ble anvendt, og da særlig på den skytinga som skjedde, opplyser Wold.

Prosjektil i bakeri

Det var tirsdag politiet løsnet skudd da de forsøkte å stanse en mann som hadde kapret en ambulanse i Oslo. Mannen kjørte ifølge politiet bevisst opp på fortauet for å treffe fotgjengere. På ruten som den kaprede ambulansen kjørte ble det avfyrt skudd fra politiet mot bakeriet Backstube. Det var VG som først meldte om prosjektilet i bakeriet.

En 32 år gammel mann kapret tirsdag en ambulanse i Oslo. To små tvillinger ble påkjørt, og er behandlet på Ullevål for lettere skader. Foto: Håkon Mosvold Larsen / NTB Scanpix

– Kripos har funnet et prosjektil i det bakeriet som er omtalt. Vi regner med at det er et skudd som er avfyrt av politiet. Vi har avhørt de fire tjenestepersonene som har avfyrt skudd, sier Wold til NRK.

Beslag i våpen

Det er tatt beslag i fire tjenestepersoners tjenestevåpen.

– De har status som siktet og det skyldes at vi har tatt beslag i våpenet deres, sier Wold.

Spesialenheten har avhørt flere av tjenestepersonene som var involvert i hendelsen.

Backstube på Torshov i Oslo har tydelige skader i vinduet. Foto: HEIDI FJØRTOFT KLOKK / NRK

– Vi regner med at det vil bli noen flere avhør. I tillegg vil vi selvfølgelig gå gjennom åstedsrapportene når de foreligger, sier Wold.

Spesialenheten kommer også til å avhøre andre vitner, opplyser Wold. En kvinne med en barnevogn ble truffet av ambulansen, og et eldre ektepar måtte hoppe unna i siste liten for å unngå å bli truffet.

Mannens forsvarer, advokat Øyvind Bergøy Pedersen, sier at klienten ikke hadde til hensikt å skade noen.

En 32 år gammel mann er siktet for drapsforsøk, befatning med våpen og oppbevaring av narkotika, mens en 25 år gammel kvinne er siktet for befatning med våpen og medvirkning til oppbevaring av narkotika.

Begge blir fremstilt for varetektsfengsling i ettermiddag.

Dette er hendelsesforløpet Du trenger javascript for å se video.

Politijakt og skudd mot kapret ambulanse I løpet av noen svært dramatiske minutter kjørte en gjerningsmann med en kapret ambulanse på tilfeldige personer. Politiet tok opp jakten i en dramatisk jakt før ambulansens ferd ble stoppet. Politiet har avfyrt minst 19 skudd En del av ferden for den kaprede ambulansen med både politi og andre ambulanser i hælene er usikker, men den ender til slutt i Krebs gate etter at politiet har avfyrt minst 19 skudd. Laster kart, vennligst vent... For å se dette innholdet, må du aktivere JavaScript i nettleseren din.

Kjører på skilt og barnevogn Ambulansen med gjerningsmannen kjører over et skilt og på en barnevogn med to 7 måneder gamle tvillinger. Barna blir kastet ut av vognen, og blir lettere skadet. Foto: Øyvind Bye Skille / NRK

Her kjører ambulansen nedover Torshov Ambulansen kjører i nedover Vogts gate på Torshov samtidig som en stor mengde politipatruljer jakter den.

Kulehull i vinduene hos bakeri I krysset mellom Vogts gate og Hegermanns gate blir bakeriet Backstube truffet av skudd, trolig avfyrt av politiet. Foto: Heidi Fjørtoft Klokk / NRK

Ambulansen skytes på i det den kjører inn i Omsens gate Ambulansen er nå skadet etter flere sammenstøt med politiet. Politiet skyter minst to skudd mens gjerningsmannen kjører nordover inn i Omsens gate.

Ambulansen beskytes og stoppes i Krebs gate Ambulansen kjører inn i Krebs gate og blir dyttet av politiets biler inn mot porten. Samtidig avfyres det minst tre skudd viser denne videoen.

Gjerningsmannen pågripes Politiet pågriper gjerningsmannen og drar ham ut av ambulansen. Vis mer

Dømt i 13 saker

32-åringen har en lang historikk i rettsvesenet. I en tidligere dom kom det fram at han bar skuddsikker vest i frykt fordi han selv hadde blitt utsatt for tortur som 15-åring.

NRKs gjennomgang av en rekke dommer viser at mannen er dømt i minst 13 saker. Mange av dommene involverer narkotika, vold, trusler og ulovlig våpenbruk.

– Jeg vil ikke gå inn på historikken nå, men tidligere dommer vil bli en del av politiets etterforskning, sier mannens forsvarer Øyvind Bergøy Pedersen til NRK.